One (Metallica)

„One“ je štvrtá skladba z albumu ...And Justice for All, ktorý v roku 1988 vydala thrash-metalová kapela Metallica. Je to zároveň posledný singel, ktorý vyšiel k tomuto albumu. Je to jedna z najznámejších piesní skupiny, prvá, ktorá sa dostala do Top 40 a dosiahla 35. pozíciu v rebríčku Billboard Hot 100. V roku 1990 za ňu kapela získala svoju prvú cenu Grammy.

Od svojho vzniku patrí „One“ do stáleho repertoáru koncertných vystúpení kapely. Podobne ako piesne „Fade to Black“, „Welcome Home (Sanitarium)“ a „The Day That Never Comes“ sa začína po niekoľkých zvukových efektoch bojovej streľby. Song sa pozvoľne pomaly a čisto s prvotnými náznakmi hudobných partov postupne v pochodovom tempe stáva ťažším a rýchlejším, čo ho v druhej polovici k vrcholu privedie spočiatku hravým, neskôr tappingovým sólom Kirka Hammetta k hutnej dupľovanej gitarovej Hammettovej a Hetfieldovej sekcii v kombinácii s niekedy až guľometnou kadenciou Ulrichových bicích. Gitarové sólo skladby „One“ sa nachádza na siedmej priečke stovky najlepších gitarových sól časopisu Guitar World.

Skladbu „One“ zložila v novembri 1987 hlavná skladateľská dvojica skupiny - gitarista a spevák James Hetfield a bubeník Lars Ulrich. Text skladby je inšpirovaný románom Johnny Got His Gun z roku 1939, ktorý napísal Dalton Trumbo.

Ku skladbe bol nakrútený aj videoklip, ktorý bol vôbec prvým v kariére Metallicy. Premiéru na MTV mal 20. januára 1989. Je prevažne čiernobiely a obsahuje zábery na Metallicu v opustenom objekte, ktoré sa striedajú s dialógmi a scénami z filmu Johnny Got His Gun.

 Referencie 

Kategória:Piesne skupiny Metallica
Kategória:Piesne z 1989
Kategória:Heavymetalové balady